Parchetul General și SPP infirmă existenţa vreunei anchete sau informaţii privind presupusa tentativă de asasinat asupra lui Liviu Dragnea

Surse oficiale din cadrul Parchetului general au infirmat pentru G4media.ro existenţa vreunei plângeri, investigaţii şi chiar informaţii privind tentativa de asasinat asupra lui Liviu Dragnea, preşedintele Camerei Deputaţilor şi al treilea om în stat.

De asemenea, nici Serviciul de protecție și Pază nu a primit vreo sesizare în presupusa cauză. „SPP nu a fost sesizat pe niciunul dintre elementele pe care le-a precizat Liviu Dragnea în declaraţia de marţi, cu privire la ameninţare şi atentat”, au declarat, pentru MEDIAFAX, surse din cadrul Serviciului.

Aseară la Antena 3, liderul PSD a declarat că anul trecut 4 străini au vrut să îl omoare. „Am avut anul trecut în aprilie o tentativă de a fi omorât. Au venit 4 străini în România, cazaţi la Athenee Palace, am scăpat. Asta nu înseamnă că o să-mi iau pază. Suntem într-un stat parţial mafiot. Statul paralel este o mafie. Am aflat cine i-a plătit, dar nu pot să spun asta. E un om foarte celebru, un nume.” Întrebat dacă este vorba despre Soros, Dragnea a declarat: „El se gândea la mine, eu nu mă gândeam la el”.

Ieri, consilierul premierului Dăncilă, Darius Vâlcov, a declarat la rândul lui că KGB a încercat să îl racoleze. Vâlcov este condamnat în primă instanţă la 8 ani de închisoare pentru corupţie, iar Liviu Dragnea are o condamnare de 3 ani şi jumătate cu executare în primă instanţă în dosarul angajărilor fictive şi o condamnare definitivă de 2 ani de detenţie cu suspendare în dosarul Referendumul.

Foto: George Călin / InquamPhotos